**ИНФОРМАЦИЯ ЗА ТЪРСЕНЕТО НА РАБОТНА СИЛА В ОБЛАСТ СОФИЯ-ГРАД**

Във връзка с подготовката на проект на държавен план-прием за учебната 2022/2023 г. и в изпълнение на разработените от Министерство на образованието и науката Правила за планиране и реализиране на държавния план-прием в VIII клас в неспециализираните профилирани и професионални гимназии, средните и обединените училища, ДРСЗ-София участва в изпълнението на общата цел чрез набиране и обработване на информация за потребностите на работодателите от работна сила в областта.

Анкетното проучване на потребностите на работодателите от работна сила има за цел да събере и анализира актуална информация относно професиите, компетенциите, знанията и уменията на търсените от работодателите кадри. Събираната информация се отнася за търсенето на работна сила, както през предстоящите 12 месеца, така и за следващите 3-5 години. От 2020 г. в анкетната карта са включени въпроси, касаещи влиянието на Covid-19 върху търсената работна сила. Информация за резултатите от последното анкетно проучване за потребностите от работна сила в област София-град прилагаме към настоящия материал.

Основните изводи и констатации от проведените две проучвания през 2021 г. са:

* Инициативността и предприемачеството е най-важната компетентност, която трябва да притежава персонала.
* Търсенето на работна сила няма ясно изразени предпочитания, търсят се лица както с висше образование, така и със средно.
* Анкетирането дава възможност да се проследи разпределението на потребностите от работна сила в териториален план. София-град е областта с най-голям брой заявени потребности от работна сила през следващите 12 месеца, около 20% от всички обявени потребности в страната. При първото проучване е установено, че ще се търсят специалисти със следните професии: строител; строител–монтажник; програмист; оперативен счетоводител; електротехник. Според второто проучване през следващите 12 месеца ще се търсят специалисти с квалификация по някои от следните професии: финансист; оперативен счетоводител; монтьор на енергийни съоръжения и инсталации; касиер; програмист; офис-секретар; икономист.
* През следващите 12 месеца ще се наемат специалисти с квалификации по следните професии, изискващи правоспособност и/или висше образование: учител; ИКТ специалист; инженер, строителен; шофьор; медицинска сестра; специалист ТРЗ; инженер, електро; архитект; лекар; специалист, софтуер. Търсенето на учителската професия от четвърто място през 2020 г., през 2021 г. е заела челно място.
* Ще има потребност от работници без специална квалификация през следващите 12 месеца за: други неквалифицирани работници (общи работници, куриери, носачи и др.); работници в преработващата промишленост; работници в добивната промишленост и строителството; работници в транспорта и складирането.
* От заявените потребности 74% от работодателите срещат затруднения при намиране на работна сила. Най-големи затруднения срещат при намирането на оперативен счетоводител; продавач-консултант; финансист; строител-монтажник; асистент по дентална медицина; монтьор на енергийни съоръжения и инсталации.
* Най-търсените професии за средно образование след 3-5 години са в следните професионални направления: търговия на едро и дребно; счетоводство и данъчно облагане; компютърни науки; маркетинг и реклама; електротехника и енергетика.

В периода от началото на календарната година до 30.11.2021 г. недостигът от специалисти за област София-град, поради който работодателите са заявили свободни работни места (СРМ) на първичен пазар на труда, е представен в приложените справки, по области на образованието, професии и сектори на икономиката.

От данните се вижда, че най-голям дял заема търсенето на работни места без квалификация - 76,5%, следвани от работните места за специалисти – 13,5% и за работнически професии – 10%. От специалистите, най-много са заявените СРМ в области на образованието „Математика и обществознание“, „Услуги, транспорт, охрана и др.“ и „Общество, икономика, право“.

По сектори на икономиката, най-голямо търсене има за служители в Административни и спомагателни дейности; Търговия, ремонт на автомобили и мотоциклети; Хотелиерство и ресторантьорство.

**Приложение:** 1.Доклад за резултатите от анкетно проучване за потребностите от работна сила в област София-град;

2. Справки SRM-1\_2021 и SRM-2\_2021.

**ПОЛИНА МАРИНОВА**

*Директор на ДРСЗ-София*

**Съгласувал:**

Христина Лаловска ………………………/Дата: 01.12.2021 г.

Началник отдел УЗ

**Изготвил:**

Мариела Димитрова……………..…...../Дата: 01.12.2021 г.

Началник сектор ПУ